CELEX: 32015R1604
Language: bg
Date: 2015-06-12 00:00:00
Title: Делегиран регламент (ЕС) 2015/1604 на Комисията от 12 юни 2015 година за изменение на Регламент (ЕО) № 809/2004 относно прилагането на Директива 2003/71/ЕО на Европейския парламент и на Съвета по отношение на някои аспекти, свързани с проспекти и реклами (Текст от значение за ЕИП)

25.9.2015   
            
            
               BG
            
            
               Официален вестник на Европейския съюз
            
            
               L 249/1
            
         ДЕЛЕГИРАН РЕГЛАМЕНТ (ЕС) 2015/1604 НА КОМИСИЯТА
   от 12 юни 2015 година
   за изменение на Регламент (ЕО) № 809/2004 относно прилагането на Директива 2003/71/ЕО на Европейския парламент и на Съвета по отношение на някои аспекти, свързани с проспекти и реклами
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО (1), и по-специално член 7, параграф 1 от нея,
   като има предвид, че:
   
               (1)
            
            
               Регламент (ЕО) № 809/2004 на Комисията (2) изисква от емитентите от трети държави да изготвят историческа финансова информация в проспекти за публично предлагане на ценни книжа или за допускането им до търгуване на регулиран пазар съгласно Международните стандарти за финансово отчитане (МСФО) или съгласно националните счетоводни стандарти на трета държава, при условие че са еквиваленти на МСФО.
            
         
               (2)
            
            
               За да се оцени еквивалентността между общоприетите счетоводни принципи (ОСП) на трета държава и приетите МСФО, с Регламент (ЕО) № 1569/2007 на Комисията (3) се регламентира определението на еквивалентност и се създава механизъм за определянето ѝ по отношение на ОСП на трета държава. Съгласно условията на механизма за определяне на еквивалентността емитенти от трети държави могат да използват ОСП на държави, които са поели ангажимент за приемане на МСФО или за привеждане на системите им в съответствие със стандартите, в рамките на преходен период, приключващ на 31 декември 2014 г. Важно е да се оценят усилията на тези държави, които са предприели мерки за привеждане на счетоводните си стандарти в съответствие с МСФО или за приемане на МСФО. Вследствие на това Регламент (ЕО) № 1569/2007 следва да бъде изменен, за да се удължи преходният период до 31 март 2016 г. Комисията взе предвид доклада за Индия, предоставен от Европейския орган за ценни книжа и пазари (ЕОЦКП) през октомври 2014 г., за която беше предвиден преходен период по силата на Решение 2008/961/ЕО на Комисията (4) и на Регламент (ЕО) № 809/2004, приет по силата на механизма за определяне на еквивалентността.
            
         
               (3)
            
            
               Правителството на Индия и Индийският институт на дипломираните счетоводители се ангажираха публично да приемат МСФО до 31 декември 2011 г. с цел до края на програмата индийските общоприети счетоводни принципи да отговарят напълно на МСФО. Този процес беше забавен. През октомври 2014 г. ЕОЦКП представи на Комисията доклад относно еквивалентността на индийските общоприети счетоводни принципи. В доклада ЕОЦКП констатира, че между индийските ОСП и МСФО съществуват множество различия, които на практика могат да бъдат съществени.
            
         
               (4)
            
            
               През март 2014 г. Индийският институт на дипломираните счетоводители публикува нов план за привеждане на индийските ОСП в съответствие с МСФО. През януари 2015 г. Министерството по корпоративните въпроси на Индия обяви преработен план за прилагане на индийските общоприети счетоводни принципи, които ще бъдат изцяло съгласувани с МСФО. Според този план всички дружества, допуснати до борсова търговия, трябва задължително да използват индийските ОСП, изцяло съгласувани с МСФО, за отчетните периоди, започващи на или след 1 април 2016 г. При все това продължава да съществува несигурност относно графика за въвеждането на система за отчитане, съвместима с МСФО, и за задължителното използване на МСФО.
            
         
               (5)
            
            
               Следователно е целесъобразно преходният период да бъде продължен най-много до 1 април 2016 г., за да се даде възможност на емитентите от трети държави да изготвят годишните и шестмесечните си финансови отчети, използвани в Съюза, в съответствие с ОСП на Индия. Този допълнителен период следва да бъде достатъчно дълъг, за да могат индийските власти да завършат процеса на привеждане на индийските ОСП в съответствие с МСФО.
            
         
               (6)
            
            
               Тъй като срокът, за който Комисията е въвела условия за признаване на еквивалентността на общоприетите счетоводни принципи на трети държави, изтича на 31 декември 2014 г., настоящият регламент следва да се прилага считано от 1 януари 2015 г. и да влезе в сила незабавно. Това е необходимо, за да се даде правна сигурност на емитентите от съответните трети държави, чиито ценни книжа се търгуват в Съюза, и да се избегне рискът те да бъдат принудени да преизчисляват финансовите си отчети в съответствие с Международните стандарти за финансово отчитане (МСФО). По този начин разпоредбата за прилагане със задна дата освобождава въпросните емитенти от евентуална допълнителна тежест.
            
         
               (7)
            
            
               Поради това Регламент (ЕО) № 809/2004 следва да бъде съответно изменен,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 35, параграф 5а от Регламент (ЕО) № 809/2004 всички позовавания на датата „1 януари 2015 г.“ се заменят с датата „1 април 2016 г.“
   Член 2
   Настоящият регламент влиза в сила в деня на публикуването му в Официален вестник на Европейския съюз.
   Той се прилага от 1 януари 2015 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 12 юни 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 345, 31.12.2003 г., стр. 64.
   
      (2)  Регламент (ЕО) № 809/2004 на Комисията от 29 април 2004 г. относно прилагането на Директива 2003/71/ЕО на Европейския парламент и на Съвета по отношение на информацията, съдържаща се в проспектите, както и формата, включването чрез препратка и публикуването на подобни проспекти и разпространяването на реклами (ОВ L 149, 30.4.2004 г., стр. 1).
   
      (3)  Регламент (ЕО) № 1569/2007 на Комисията от 21 декември 2007 г. за създаване на механизъм за определяне на еквивалентността на счетоводните стандарти, прилагани от емитенти на ценни книжа от трети държави съгласно директиви 2003/71/ЕО и 2004/109/ЕО на Европейския парламент и на Съвета (ОВ L 340, 22.12.2007 г., стр. 66).
   
      (4)  Решение 2008/961/ЕО на Комисията от 12 декември 2008 г. за използване на националните счетоводни стандарти на някои трети държави и на Международните стандарти за финансово отчитане от емитенти на ценни книжа от трети държави при изготвянето на техните консолидирани финансови отчети (ОВ L 340, 19.12.2008 г., стр. 112).